بوشويكة (ب لفرانساوية varicelle، ب لعربية جذري الماء) هيا واحد لمرضة جلدية وعصبية كايتسبب فيها فيروس سميتو بوشويكة-زونا نقدرو نختاصروه ب VZV (بلفرونصي :Varicelle-Zona) ، الخطورة ديالها كاتختالف على حسب لحالة ديال بنادم، واش ماعندوش لمناعة، واش دري صغير ؤلا شارف ؤلا مرا حاملة. تقدر تكون قاتلة بالنسبة ل شيواحد بالغ ماعندوش لمناعة، لمرا لحاملة ؤلا دري يالاه تزاد. لفيروس بوشويكا-زونا "VZV" ماعندوش شي ريزيرفوار آخور من غير بنادم، يعني كايضرب غير بنادم ؤ ماكايضربش لكائنات لخرا، هاد لفيروس معدي بزاف ؤ كايدوز ب الهوا (ب الشمان ديال لقطرات د الدفال دلمريض) مي يقدر يدوز من لمرا لحاملة للجنين ديالها ؤ كايضرب خاصةً الدراري الصغار. هاد لمرضة كاتكون بلا أعراض لمدة تقريبا د سيمانة(تقدر توصل حتال تلاتة دسيمانات) ؤ كاتبان على شكل سخانة ؤ شي طفحات جلدية غوزية على شكل بواقات كاتبان ف لجسم كاملو اللي من بعد كاتطور ؤ كاتعطينا جروحة مقشرين عامرين ب الݣيح هاد لحالة كانسميوها بوشويكة، إلا داز لفيروس لشي ولسيسة عصبية حسية كايعطينا طفحات ملوكاليزيا ف لمناطق الحسية اللي كايعصبها هاد العصب هاد لحالة كاتسما الزونا.